AIG gaan voort mét Steve, sê organiseerdersSteve Hofmeyr. Foto: Facebook Die organiseerders van die Afrikaans is Groot-konsertreeks het Sondag bevestig alle aanbiedings van AIG later vanjaar sál voortgaan en dat Steve Hofmeyr wel in dié konserte sal optree. Dit volg nadat Sun International vandeesweek sy misnoeë oor Hofmeyr se deelname aan die konserte te kenne gegee het. Maroela Media het vroeër berig die konserte vind vanjaar van 22 November tot 1 Desember in die Sun Arena by Time Square in Pretoria plaas. Sun International, wat Time Square besit, is egter ongelukkig oor Hofmeyr se deelname aan die konsertreeks. Dit het talle kaartjiekopers en aanhangers met vrae gelaat of Steve wel in vanjaar se konserte gaan optree. Brendon Hargrove, uitvoerende vervaardiger van die konserte, het gesê die organiseerders van AIG en Sun International het besluit om kaartjiekopers se belange eerste te stel aangesien alle kaartjies reeds uitverkoop is behalwe kaartjies vir die JouAIG-vertoning op 28 November. “Sun International se mediaverklaring wys wel moontlike implikasies uit vir die toekomstige aanbieding van die vertonings aangesien dit sinspeel op die goedkeuring van inhoud en kunstenaars wat daar optree,” het Hargrove gesê. Volgens Ernst Vorster, adjunk-uitvoerende hoof van Helpende Hand wat ŉ gemeenskapsvennoot van die konsertreeks is, was AIG nog nooit ’n platform vir politieke agendas nie en sal ook nie wees nie. “Daar was nog nooit enige politieke agendas vanaf die verhoog, rondom die bemarkingsinisiatiewe of selfs deur een kunstenaar in die naam van AIG gedryf nie, die organiseerders sal dit nooit toelaat nie”. Luidens die verklaring is die konsertreeks ook tot die behoud van alle mense se regte verbind en geen rasse-diskriminasie sal geduld word nie. Hierin was AIG die laaste 12 jaar ’n voortrefliklike voorbeeld en getuig die produksies en keuse van kunstenaars, musiek en inhoud van respek vir alle Suid-Afrikaners, het Hargrove gesê.